**ვალერი ოთხოზორია**

**ლაშა-გიორგი -**

**მრავალჯერ შეურაცხყოფილი**

*ლაშა-გიორგი - მეფე*

*ორბელი - ამირსპასალარი*

*მაცნე*

*რუსუდანი - მეფის და*

*ლაშა-გიორგის რაზმების მეთაური*

*ორბელის რაზმების მეთაური*

*რეჟისორი*

*დაცვის წევრები*

*მოქმედება ვითარდება საქართველოს გაერთიანებულ სამეფოში.*

**მოქმედება I**

**სცენა 1.**

*ლაშა-გიორგი და ორბელი.*

*მათ შორის დიდი სიცარიელეა.*

**ლაშა-გიორგი.** დედაჩემის გვამი სად წაიღეთ?! დედაჩემის გვამი სად წაიღეთ?! გეკითხებით: დედაჩემის გვამი სად წაიღეთ!!

*სიჩუმე.*

**ორბელი.** გარყვნილები ხართ, შვილები. ჯობდა, არ გაჩენილიყავით. თქვენს თავებზე გვირგვინის დადგმას აჯობებს ჭაობში გომბეშოს დავადგათ, ან გველის წიწილს. ჩემი შვილები რომ იყოთ, თვალის დაუხამხამებლად დაგხოცავდით, ახლა კი ცოტა დრო მჭირდება ფიქრისთვის, რადგან თქვენ ჩემი შვილები არ ხართ. ვაგლახ! ეს რა დრომ გვიწია! როგორ გაგვამწარა ღმერთმა! როგორც ჩანს, რაღაც ცოდვა ჩავიდინეთ. ადამიანი საკმარისად ცოდვილია იმისთვის, თვით ყველაზე უცოდველი ადამიანიც კი, რომ ბედნიერების ზენიტში გამწარდეს.

*სიჩუმე.*

**ლაშა-გიორგი.** დედაჩემის გვამს რა უყავით?! სად გადამალეთ?! რატომ არ მაჩვენებთ დედის ცხედარს?! შვილი არა ვარ?! გულღრძოებო! მომეცით დედაჩემის გვამი! დადეთ ჩემ წინ! მე მისი ვაჟი ვარ!...

*სიჩუმე.*

**ორბელი.** თქვენ თამარის შვილები არ ხართ. თამარა ვერ შობდა ასეთ დამპლებს! ჯობია, კლდე მოძებნოთ და იქიდან გადავარდეთ. დამაც და ძმამაც: ორივემ. ამაზრზენები ხართ. თქვენს ხელში ყველაფერი ფუჭდება. ეს რა დრომ გვიწია! ამათ ხელში რატომ ჩაგვაგდო გამჩენმა?! რატომ ვერ გაიზარდნენ ესენი?! შეცდომა სად დავუშვით?! ყველაზე სწორი ადამიანიც კი, თუმცა ადამიანი არსობრივად არასწორია, საკმარისად მწიფეა იმისთვის, რომ საბედისწერო შეცდომა დაუშვას.

*სიჩუმე.*

**ლაშა-გიორგი.** დედის დედის დედის გვამი მინდა. დედაჩემის ცხედარს ვითხოვ, მეტს ხომ არაფერს?! ვინ იკადრეთ?! ვინ გაბედეთ?! ნუთუ, ამდენად გაუკუღმართდა ქვეყანა?! ასე უცებ?! დედა მოკვდა თუ არა, ყურები დაიხშეთ, ყინვასავით ცივები გახდით, ციხეებივით შეუვალები და ბნელები! შეუძლებელია ადამიანს უცებ დაემართოს ის, რაც მანამდე არ სჭირდა. დედა, სად შეცდი?! როდის გაეშმაკდნენ შენი ცხენები?! როდის მოუშვი აღვირს ისე, რომ ვერ შენიშნე?!... დედაჩემის გვამი მომეცით... მინდა, ბოლოჯერ შევხედო დედას... მინდა, ბოლოჯერ მოვეფერო და ვნახო, როგორი ცივია, როგორი გაქვავებულია, როგორი სხვანაირია... მინდა ბოლოჯერ დავიმახსოვრო აუტანელი კონტრასტი, რომელიც დედის სხეულს სიცოცხლესა და სიკვდილს შუა დაემართა. ვინ გეკითხებათ?! იქნებ, დედას მინდა ვაკოცო?! იქნებ, რა მინდა ვუთხრა გვამს, რომელსაც არაფერი ესმის?! იქნებ, რაღაც უნდა მივცე ძალიან ძვირფასი, ან გამოვართვა?! თქვენ რა გესმით, რა ხდება დედასა და მის ერთადერთ ვაჟს შორის?! მე არ მეკითხებით?! ჩემ გარეშე დედას რას მარხავთ?! სად არის დედაჩემი?! მოიტანეთ დედა, თუნდაც, როგორც ნივთი... მომიტანეთ დედა. გელოდებით.

*სიჩუმე.*

**ორბელი.** წკავწკავი წკავწკავი წკავწკავი. ტურებივით წკავწკავებენ. როდემდე ვუსმინოთ თქვენს წკავწკავს?! ყეფა თქვენ არ იცით. თქვენი ნაკბენი კოღოს ნაკბენზე ნაზია. დროა, კაცებმა გული ავირიოთ და კუჭი ამოვიჭრათ. ვინღა დარჩნენ ამ ქვეყანაში?! ქვეყანაც აღარ დარჩა, ამის დედაც! ეს ნაბიჭვარი დედას მისტირის. განა, ის დედამისია?! ნაბიჭვრებს არ შობს დედოფალი. არა. ნაბიჭვრებს არ შობს.

*სიჩუმე.*

**ლაშა-გიორგი.** სიძულვილით სავსეები ხართ, თქვენი დედაც! ძალაუფლებამ დაგაბრმავათ, პაწია გოშიებო! გაიბერეთ, ორანგუტანგებს დაემსგავსეთ და ბეჰემოტებს. ღია ყბებით მისდევთ, ვინც ახლოს მოვა. კუნთებს ათამაშებთ, თქვენი დედაც! ერთადერთი, მიტაცების ვნება გამოძრავებთ. ამ ვნებამ შთანთქა ყველა ვნება, ყველა სურვილი თქვენში. არანაირი სხვა ინტერესი. მხოლოდ მიტაცება. და მერე ექსპლუატაცია. ყოვლადბატონობა გსურთ, დამპლებო. გინდათ, მეფეზე იბატონოთ, თვით სამეფოზე. არაფერი წმინდა არ არის თქვენთვის. ეკლესიაც თქვენთვის ტახტია! მხოლოდ ტახტია!... დამიბრუნეთ დედა! ამოთხარეთ და მოიტანეთ, თუკი დამარხეთ! კუბო გახსენით! დამიბრუნეთ დედა, გამზრდელი, ჩემი მშობელი, ჩემთვის წმინდა, ძვირფასი გვამი... თვითონ გადავწყვეტ, დედაჩემს რა ვუყო.

*სიჩუმე.*

**ორბელი.** ადამიანს, რომელიც ტრაკს ვერ იხოცავს წესიერად, თავზე გვირგვინის დადგმა სურს. სად არის სამართალი?! კანონები დამუნჯდნენ?! როცა კანონს ენა უვარდება, ხმლის ენა შიშვლდება. შუბის წვერი ნათდება მაშინ. შუბის წვერი. რაც არ უნდა გამოიბურცოს ფარი, სწორი შუბი მაინც შეანგრევს. რაც არ უნდა გამოიბზიკოს მკერდი, ხმალი მაინც დაჭრის. ადამიანს, რომელსაც საბავშვო ლექსებისა და ზღაპრების გარდა არაფერი მოუყოლია, გადაწყვეტილების მიღება სურს. ერთი რამ ვიცი: ვინც გაცდება სიცილის საზღვრებს, ის სიგიჟის მიწაზე ირბენს. გიჟებს მივესალმები სასახლის გარეთ და შორს. გიჟებს მივესალმები ჩემი ქვეყნის გარეთ! თურმე, ყველაზე დიდმა გონებამ შეშლილი წიწილი შვა. და ავხარხარდით, რადგან სხვანაირად არ შეგვეძლო, რადგან ეს პარადოქსი იყო. *(ხარხარებს.)*

*სიჩუმე.*

**ლაშა-გიორგი.** დაგიჩეხავთ თავებს, როგორც კვახებს და თქვენს ტანებს დამპალი ბადრიჯნებივით დავაგდებ. გამწარებული წრუწუნას არაკს გაგახსენებთ: გამწარდა წრუწუნა, რომლის დედაც უზარმაზარმა ვეფხვმა გადაყლაპა, და წრუწუნამ უზარმაზარი ვეფხვი ჩაყლაპა. ასე აღმოჩნდა წრუწუნაში ვეფხვი და ვეფხვში დედა თაგვი, როგორც ვერტიკალური ეგზოტიკა. აჯაფსანდალს გავაკეთებ თქვენი შვილებისგან, ცოლებისგან, კახპებისგან და მონებისგან. მოქმედების ზღვარს დავივიწყებ ძალადობით, თუკი ეს დედაჩემის ცხედრამდე მიმიყვანს.

*სიჩუმე.*

**ორბელი.** ბავშვს ყველაფერი თავისი სათამაშო ჰგონია. უსასტიკესი ხდება ბავშვი, როცა პატრონი უკვდება. რა დრომ გვიწია?! ნაბიჭვრებს უნდა ვუპატრონოთ?! თქვენ არასდროს გყოლიათ არც მამა, არც დედა, არც პატრონი, არც გამგებელი! მხოლოდ ძიძები გყავდათ... ჭკუა ქათამს უფრო მოეკითხება, ვიდრე ძიძას. ავათუხთუხოთ ქვაბი და შიგ ჩაცვივდით! შიგნაკრავებო! ყლეებო!

*სიჩუმე.*

**ლაშა-გიორგი.** როდის დაწვა ჩვენი ენა ტალახში ღორებთან?! როდის აქეთ გახდა ჩვენი ენა ამდენად ვულგარული?! გინება გინება გინება: ბილწი სიტყვები... ყველგან სიბილწე... ენა, რომელშიც პოეტი ცოცხლობდა... როდის გაფუჭდა საძირკველი, რომელზეც გონება ოპერის შენობასავით დააშენეს?! ხილზე მალე ენა დაგვილპა და ახლა მხოლოდ სიდამპლე მოდის სიტყვებიდან... დამპალი ადამიანი საკუთარ დამპალ ენაში იხარშებოდაო. მისგან მხოლოდ სპირტი გამოიწურება ხანგრძლივი ხარშვის შედეგად, სხვა არაფრისთვის ივარგებსო. ვაი, დედაჩემო! უკანასკნელი ნუგეშის ნაცვლად მკვდარ დედას ვითხოვ!

*სიჩუმე.*

**ორბელი.** მკვდარს ითხოვს იმისთვის, რომ სიკვდილს გაექცეს, ნაბიჭვარი! მკვდარს ითხოვს ახვარი! თვითონ არის სიკვდილი და ყველაფრის წაწყმედა!

*სიჩუმე.*

**ლაშა-გიორგი.** მძულხართ: მამები, ბიძები, ბიცოლები, მამიდები, დეიდები და დანარჩენები. სიძულვილის ლეშქალშში ითოხლავეთ და ამასობაში მეც მომწამლეთ: მეც გადმომედო სიძულვილი, თითქმის ავივსე. მინდა დედის ცხედართან შეხებით გავიწმინდო.

*სიჩუმე.*

**ორბელი.** მძღნერი ხარ, რა გაგწმენდს?! გზაზე დავარდი, ბინძურმა ურმებმა გადაგიარონ, შენზე ბინძურები მაინც არ იქნებიან.

*სიჩუმე.*

**ლაშა-გიორგი.** როგორ არ გეზიზღება შენი თავი?! ცხადია, გეზიზღება! ყოველი ამოსუნთქვა და ჩასუნთქვა, ყოველი გულის ფეთქვა და ყოველი ოფლის გამოსვლა კანის ფორებიდან გავსებს სიძულვილით საკუთარი თავის მიმართ. მე კი არ მძულხართ, არამედ მებრალებით. და მეზიზღებით, როგორც გახრწნილი ძაღლის გვამები. დედაჩემის გვამი სად წაიღეთ?!

*სიჩუმე.*

**ორბელი.** ძველად კანონი იყო: ბავშვი თუ ტირილს არ შეწყვეტდა, მამას შეეძლო ფანჯრიდან გადაეგდო...

*სიჩუმე.*

**ლაშა-გიორგი.** ამით რისი თქმა გინდა?! ჩემი მოთმინების ფიალა ივსება.

*სიჩუმე.*

**ორბელი.** მინდა ვიხარხარო, მაგრამ ვიცი, მერე საკუთარი თავის შემრცხვება, რადგან ღირსება მაქვს და უმწიფარ ბავშვს ასე სასტიკად ვერ დავცინებ. ზრდასრული კაცი, რომელიც უმწიფარი დარჩა, ბავშვია, მეტი არაფერი... თფუი!...

*სიჩუმე.*

**ლაშა-გიორგი.** დედაჩემის გვამი სად წაიღეთ, ამის დედაც!! ძარღვები მეგლიჯება, ისე მწყურია დედის გვამი! ეს ყლე კი... უხამსობამ გარყვნა ენა და გარყვნა ჩვენი ტვინები და საზარელ ნაგავს წარმოადგენს ჩვენი ზნეობა. და ეს კი... აქ დგას და უკმეხად... ფუ ამის!

*სიჩუმე.*

**ორბელი.** პატარა ვითომ რევოლუციონერი. ნეტავ, ბრძოლა მაინც იცოდეს. ნეტავ, კაცობა ჰქონდეს. მორალი, დისციპლინა. არა: თავისუფალია! გესმის შენა?! თურმე, თავისუფალია! დალაზღანდარობს, ძირს უთხრის ზნეობას და ვერც კი ხვდება, როგორ მიჰყავს უფსკრულისკენ საზოგადოება! იმიტომ, რომ ყველა მას ჰბაძავს. გაჰყვირიან: „ადამიანი თავისუფალია! რასაც უნდა თვითონ აირჩევს!“ მე გეტყვი, მძღნერის ჭიავ: ადამიანი მიმბაძველი ვირია და იმას ირჩევს, რითიც მოხიბლავ! ახლა?! ჩაიგდე ენა და რაც არ გეკუთვნით, იმას ნუ ითხოვთ! თორემ აგიწითლდებათ ტაკოები, შტერებო!

*სიჩუმე.*

**ლაშა-გიორგი.** ეს მემუქრება?! ლაჩარი ვგონივარ?! მოვკლავდი, მაგრამ ჩემი მიზანი უფრო გრძელია და ის ამით სარგებლობს...

*სიჩუმე.*

**ორბელი.** ონანისტი ჰომოსექსუალი! დედის გვამს ითხოვს, ნარკომანი! ფიქრობს, რომ ვინმემ დაუმალა! სად ეგდო, როცა დედამისი კუბოში ესვენა?! იქნებ, პანაშვიდზეც იდგა და არ ახსოვს?! რომელ გვამს ითხოვს?! სად ანძრევდა?! ვისთან ტყნაურობდა ეს ბოზი?! ამისთანა ავადმყოფებს ნაირნაირი ჰარამხანები აქვთ და ჯანმრთელები მშენებლობაზე მუშაობენ! სადაა სამართალი?! როდის აირია გზა და კვალი?! როდის გადაყირავდა ქვეყანა?!

*სიჩუმე.*

**ლაშა-გიორგი.** ნაგავს თავი მორწმუნედ მოაქვს! ღმერთს ევედრება, ლოცულობს, აღსარებას ამბობს! ეკლესიაში დადის მლიქვნელი! ძალაუფლებას წოვს ყველაფერს, როგორც ფუტკარი - ყვავილის ბუტკოს. ძალაუფლების მანიაკია, მეტი არაფერი! მორჩა! ეს თუ არ მოვკალი, არაფერი არ გამოვა! ვაწამებინებ და ამოვაღერღინებ, სად დამიმალეს დედა! რატომ დამიმალეს! რატომ მომაყენეს ამხელა შეურაცხყოფა! კაცად რატომ არ მთვლიან! რით დავიმსახურე?! რატომ ამითვალწუნეს! რატომღაც ჩათვალეს, რომ არანაირი მნიშვნელობა არ მაქვს: არც ფული ვარ და არც ვალი. რატომ?!...

*სიჩუმე.*

**ორბელი.** „რატომ?!“ თვალებს ახამხამებენ და კითხულობენ: „რატომ?!“ ყოველ ყოველ ნაბიჯზე ამას კითხულობენ: „რატომ?! რას ნიშნავს?!“ როგორ უნდა გაუგო თვალებმოფახულე ადამიანს?! რა უნდა მოთხოვო ასეთ არსებას?!

ბოლოს და ბოლოს, რა არის ადამიანი? ვიღაც თავზე ნივთს იდებს და ჰგონია, რომ უკვე რაღაცას წარმოადგენს. რატომ ჰგონია მას, რომ რამის უფლება აქვს?! თავზე რაღაცის დადგმის გამო, იქნებ, მან სწორედ, რომ ყველაფრის უფლება დაკარგა?!

*სიჩუმე*

**ლაშა-გიორგი.** შეხედეთ! რას ჰგავს!... ფუ... არ შეხედოთ.

*სიჩუმე*

**ორბელი.** ბოლოს და ბოლოს, რა არის ადამიანი?!...

*სიჩუმე*

**ლაშა-გიორგი.** დედა დედა დედა დედაჩემი...

*სიჩუმე*

**ორბელი.** ის იყო... შენ კი არავინ ხარ.

*სიჩუმე*

**ლაშა-გიორგი.** ძველი პური გონია თავი! უკეთესი პური! აღსარებას ითხოვს და გაიძულებს, რომ გაზიაროს. დამპალი! როდის აქეთ გახდა ფაშვი - პური?!

*სიჩუმე*

**ორბელი.** ფსელი ჭიკჭიკებს, ჟივჟივებს, ჟუჟუნებს, წუის... ჩვეულებრივი ფსელი. ფსელი.

*სიჩუმე*

**ლაშა-გიორგი.** პური, როგორც კი გამოცხვება, უკვე დაძველებას იწყებს. სინამდვილეში, ლპება. ჩვენ ვეძახით დაბერებას, და მხოლოდ ბოლოში ვამბობთ: „დალპა“. არადა, პური თავიდანვე დამპალია. ეს უნდა გავიცნობიეროთ. მხოლოდ დამპალ პურებს ვესაუბრებით. დამპალი სიტყვებით, მეტი არაფერი.

*სიჩუმე*

**ორბელი.** იმას ვცდილობდი, ლეკვისთვის თავი არ გამეჭეჭყა, მაგრამ როცა ობოლი ლეკვი წკავწკავით გულს გიწვრილებს, მაშინ მორალურად გამართლებულია, ცივად გაჭყლიტო. მაცივარი რომ გვქონდეს, გაგყინავდი, როგორც ყინავენ ბაქტერიებს, მაგრამ მაცივარი არ გვაქვს და ამიტომ ფეხს დაგაბიჯებ!...

*სიჩუმე*

**მაცნე.** მეფესთან სასწრაფო სათქმელი მაქვს.

*სიჩუმე*

**ორბელი.** რა სასაცილოა.

**ლაშა-გიორგი.** ბრძანე.

**მაცნე.** წვრილთვალებიანთა რაზმი შემოიჭრა და ჩვენი ერთი-ორი რაზმი გაანადგურა. პასუხს გასცემთ, მეფევ, თუ უფლებას მისცემთ, რომ ცოტა ითარეშონ?

**ორბელი.** რა თქმა უნდა, უფლებას მისცემს, ცოტა ითარეშონ. უყვარს მას სხვების თარეში საკუთარ სახლში.

*სიჩუმე*

**ლაშა-გიორგი.** ამას უნდა მახეში გამაბას! „წვრილთვალებიანები“ მოაგზავნა, იცის, რომ წავალ! ამას უნდა ჩემთან ერთად წამოვიდეს და ზურგში დანა ჩამარტყას. ამას!... ასე სურს...

*სიჩუმე*

**ორბელი.** *(სიცილი წასკდება.)* ამ იმბეცილს ჰგონია, რომ...

**მაცნე.** *(აწყვეტინებს.)* ახლა მსჯელობის დროა?! წვრილთვალებიანთა რაზმი შემოიჭრა. რაზმი კი არა, ჯარია. და ჯარი კი არა, ლაშქარია, თუ გნებავთ.

*სიჩუმე*

**ლაშა-გიორგი.** *(ორბელს.)* რა ჩაიფიქრე, მონავ?! ვინ არიან წვრილთვალებიანები?!

*სიჩუმე*

**ორბელი.** ეგრეთ წოდებულ მეფეს ყვერები აუცახცახდა, მალე კი ბოლომდე ჩაეჩუტება, როგორც აბრეშუმის პარკი, საიდანაც აბრეშუმის პეპელა გამოდის.

**ლაშა-გიორგი.** დამაცადე! ყველაფერს განანებ! *(მაცნეს.)* მე მივდივარ საბრძოლველად მხოლოდ ჩემი რაზმით! ყველაფერს ვანანებ!

**მაცნე.** არამგონია, ახლა კინკლაობის დრო იყოს. მარტო თქვენ მიბრძანდებით?! ამირსპასალარსა და სამეფო ჯარს არ იახლებთ?!

**ორბელი.** რომელიც, მიუხედავად ამისა, მაინც აბრეშუმის პეპელაა.

**ლაშა-გიორგი.** *(მაცნეს.)* არ მჭირდება არც ეს და არც მისი ჯარი! ყველაფერს თავად მივხედავ!

**მაცნე.** მეფევ, მოგეხსენებათ, მხოლოდ სპეციალური დანიშნულების რაზმით ბრძოლა საშიშია... ღმერთმა დაუფაროს, მაგრამ მეფე შესაძლოა დაიჭრას... ან მოკვდეს კიდეც, ღმერთმა დაუფაროს!...

**ლაშა-გიორგი.** ჭკუას ნუ მასწავლი, მაცნე! ამასთან ერთად არ ვიბრძოლებ! ამას სწორედ ეს უნდა... არ ვაღირსებ! გამომჟღავნდება მისი ოინები და ხეზე დავაკიდინებ კაუჭით, კანონის საფუძველზე!

**ორბელი.** საფუძველი... საფუძველი... სად არის საფუძველი?! როგორ გგონია, მაცნე: ამირსპასალარი ჩაფსმულ წიწილთან ერთად იომებს?! შერცხვება. ძალიან შერცხვება, მაცნე. წვრილთვალებიანების წინაშეც კი შერცხვება.

**ლაშა-გიორგი.** ყველაფერს ვნახავთ! წავედი!

*გადის.*

**მაცნე.** თქვენ რას იზამთ?! ჯარს არ მოამზადებთ?! მეფეს მხარდაჭერას არ გეგმავთ?!

**ორბელი.** ამ უტვინოს მთლად მარტოს როგორ მივუშვებ?! დედაჩემმა მისი თავი მე ჩამაბარა. წავიდეს და მივეწევი მეც, მოგვიანებით.

**მაცნე.** ესე იგი, სამეფო ლაშქრით ილაშქრებთ?!

**ორბელი.** ეგ მე თვითონ ვიცი, მაცნე! შენ შენს საქმეებს მიხედე!

*მაცნე სწრაფად გადის.*

**ორბელი.** ქვეშაფსია. რაინდი.

**სცენა 2.**

*შემოდის რუსუდანი.*

**რუსუდანი.** სად არის ჩემი ძმა?! მაცნემ მითხრა, რომ აქ იყო.

**ორბელი.** ისიც უნდა ეთქვა, ვის ებრძოდა.

**რუსუდანი.** ვის ებრძოდა?!

**ორბელი.** მანამდე - მე, ახლა უკვე -„წვრილთვალებიანებს.“

**რუსუდანი.** ვინ „წვრილთვალებიანებს“?!

**ორბელი.** მე რა ვიცი, ვიღაცები შემოიჭრენო.

**რუსუდანი.** სად შემოიჭრენო?!

**ორბელი.** მე რა ვიცი. შემოიჭრენ და ვიღაცები დახოცესო. ვაგებთ ჯერჯერობით.

**რუსუდანი.** ხუმრობ?!

**ორბელი. ა**რა.

*ერთმანეთს ვნებით კოცნიან.*

**რუსუდანი.** *(კოცნის დროს.)* ნერვებს ნუ უშლი ჩემს ძმას, მარტოა, საბრალოა.

**ორბელი.** რამ აქცია საბრალოდ ეგ საცოდავი?!

**რუსუდანი.** თავისუფალია, ახალი თაობაა. გაიგე!

**ორბელი.** ისევე, როგორც შენ. შენც ახალი თაობა ხარ და შენც თავისუფალი ხარ. ჩაკვდება სადმე და მერე ნახავ, რა ყოფილა თავისუფლება.

**რუსუდანი.** ნუ ამბობ ასე! ნუ ამბობ!

*ისევ კოცნიან.*

**ორბელი.** ბავშვობაში არ უცემიათ, ამის ბრალია!

**რუსუდანი.** შენ გცემდნენ?!

**ორბელი.** სულ!

**რუსუდანი.** *(არშიყით.)* ბებერო ძაღლო!

**ორბელი.** თქვენ კი - ბებერო ლეკვებო!

*კოცნას განაგრძობენ. ბნელდება.*

**მოქმედება II**

**სცენა 1.**

**რუსუდანი.** დედას ჰგავს ძალიან. დედის სახე და ნაკვთები აქვს. მებრალება.

**ორბელი.** ჰქონდეს რა?!

**რუსუდანი.** მსგავსებას ჭკუიდან გადაჰყავს ადამიანი.

**ორბელი.** უმსგავსობას გადაჰყავს ჭკუიდან ადამიანი.

**რუსუდანი.** მერედა, ვინ არის უმსგავსო?! უმსგავსოები ჩვენ ვართ. არავის ვგავართ.

**ორბელი.** ჩვენ სწორედ, რომ ერთმანეთს ვგავართ: ყველანი. გაგაგიჟათ თქვენ ამ ფილოსოფიის გაკვეთილებმა. თანაც, ენის თამაშს არ უნდა აჰყვე.

**რუსუდანი.** ძალიან ჰგავს ჩემი ძმა დედაჩემს.

**ორბელი.** ვერავინ ვერ ემგვანება მას! ეს თითქმის მკრეხელობაა! თამარი...

**რუსუდანი.** არაფერი ვიცით ჩვენ, მისი სახელის გარდა...

**ორბელი.** ეს თითქმის მკრეხელობაა. დადუმდი.

**რუსუდანი.** დავდუმდებოდი, მაგრამ ვერ დავდუმდები, ივანე!

**ორბელი.** მაშინ იყვირე!

რ**უსუდანი.** *(ყვირის.)* ააა! ააა! ააა!

**სცენა 2.**

**ლაშა-გიორგი.** რუსუდან! რუსუდან!

**რუსუდანი.** ცხვირ-პირი რატომ ჩამოგტირის, ძმაო?! არ იტირო! კაცს ტირილი არ შეჰფერის. ქალს უხდება ცრემლი, კაცს კი ცრემლი ისევე არ უხდება, როგორც მწვადს უმად ყოფნა.

**ლაშა-გიორგი.** დამცინი?!

**რუსუდანი.** რა მოხდა, ძმაო?! რატომ ჩამოგტირის ცხვირ-პირი?!

**ლაშა-გიორგი.** არ ჩამომტირის ცხვირ-პირი! პატარა მარცხი განვიცადეთ. დავმარცხდით.

**რუსუდანი.** ცუდია. რანაირად?! იმპერია არასდროს მარცხდებოდა. ჩვენ იმპერია გვაქვს. ჩვენი დამარცხება გაუგონარი რამაა ჩვენს დროში. დიამახსოვრე: დაუმარცხებლები ვართ. არ უღალატო ამ იდეას!

**ლაშა-გიორგი.** არ ვღალატობ, მაგრამ დავმარცხდით.

**რუსუდანი.** ეს წითელი ლაქა რა არის?! რა უნდა შენს იღლიასთან ბროწეულის წვენს?! ბროწეულის ხეზე რატომ ახვედი?! ის ხომ ეკლიანი ხეა?!

**ლაშა-გიორგი.** ბროწეულის ხეზე არ ავსულვარ, დაო. დავიჭერი. დამჭრეს. მცირე ჭრილობა მაქვს.

**რუსუდანი.** იღლიასთან?!

**ლაშა-გიორგი.** ზუსტად.

**რუსუდანი.** იღლიასთან რატომ?!

**ლაშა-გიორგი.** იმიტომ, რომ იქ გამოდის ოფლი და იქ ჩნდება მძაფრი სუნი, რომელიც აუტანელია, როცა ის ადამიანი არ გიყვარს, ვისი იღლიის სუნსაც გრძნობ.

**რუსუდანი.** მაგრამ მე შენ მიყვარხარ! შენ ხომ ჩემი ძმა ხარ?!

**ლაშა-გიორგი.** დაგეშილი შუბები და ისრები მოიწევენ სხვისი სუნისკენ, როგორც მგლები, მათთვის მტრის იღლიის სუნი აუტანელია. ყველაზე მეტად, როგორც ჩანს, ჩემს სუნს ვერ იტანენ ისინი.

**რუსუდანი.** შენ რომელი მოგხვდა, ძმაო: შუბი თუ ისარი?!

**ლაშა-გიორგი.** ამჯერად ისარი.

**რუსუდანი.** ამჯერად რატომ?!

**ლაშა-გიორგი.** იმიტომ, რომ შემდეგ ჯერზე არავინ იცის, რომელიც იქნება: შუბი თუ ისევ ისარი.

**რუსუდანი.** ნუ ამბობ ასე! ნუ ფიქრობ სიკვდილზე: გაგაგიჟებს! ყველანი მოკვდავები ვართ.

**ლაშა-გიორგი.** არა. ზოგიერთები უბრალოდ ვკვდებით, ზოგიერთები კი ძალიან.

**რუსუდანი.** რას გულისხმობ, ძმაო?!

**ლაშა-გიორგი.** ზოგიერთები ერთხელ ვკვდებით, ზოგიერთები კი მუდმივად.

**რუსუდანი.** მე ერთხელ ვკვდები, შენ კი მუდმივად?!

**ლაშა-გიორგი.** ბაღში, ხეზე ბეღურა იჯდა. ხან ძირს დაფრინდებოდა, ხან ხის ტოტზე აფრინდებოდა. ხან ძირს დაფრინდებოდა, ხან ხის ტოტზე აფრინდებოდა. არ იცოდა, რას აკეთებდა. არ იცოდა, რა ეკეთებინა.

**რუსუდანი.** იქნებ, ვარჯიშობდა. შენ რა იცი, როგორ ცხოვრობენ ბეღურები, შენ ხომ მათი ოჯახის წევრი არა ხარ?!

**ლაშა-გიორგი.** ოჯახის წევრებმა იციან ერთმანეთი?!

*სიჩუმე.*

**რუსუდანი.** ექიმს ჭრილობა გაასინჯე?

**ლაშა-გიორგი.** ექიმს არაუშავს.

**რუსუდანი.** ჭრილობას?!

*ლაშა-გიორგი ხელს ჩაიქნევს.*

**ლაშა-გიორგი.** რუსუდან, ნუ ენდობი ორბელს! ნუ ხარ მის მხარეს! ის ანგრევს ჩვენს სახელმწიფოს, ჩვენს ოჯახს, ჩვენ! „მტერი“ სინამდვილეში მისი ჯარია, არაფორმალური დაჯგუფება, ხაფანგი... მას სურს, რომ მომკლას... მას ბოროტება სურს! გაიგე ეს!

**რუსუდანი.** მე არავის მხარეს არა ვარ. მე ყველას მხარეს ვარ, საერთო მხარეს. ყველანი ჩემთან უნდა გაერთიანდეთ. ერთმანეთს მტრობთ, მაგრამ ჩემი სიყვარული გაერთიანებთ.

**ლაშა-გიორგი.** რუსუდან! ყალყზე მიდგება თმა! ნუ ამბობ ასე!

**რუსუდანი.** იმას ვამბობ, როგორც ვხედავ და როგორც ვგრძნობ! თქვენ უნდა გეომათ ერთად, წასულიყავით ერთად, შენ უმაღლესი მთავარსარდალი ხარ, ის - მთავარსარდალი: კიბეზე საფეხურებია და არა განსხვავება. ვერ იქნება უცხო ჯიში ივანეს „ჯარი“... წვრილი თვალები ჩვენს ახლომახლო არავის აქვს.

**ლაშა-გიორგი.** დაუწვრილეს! უდაბნოს ქარში გამოზრდილი ნიანგები ჩამოიყვანა, ჩემს წინააღმდეგ რომ აომოს! გაიგე!

**რუსუდანი.** მაშინებს შენი შეთქმულების არაკი.

**ლაშა-გიორგი.** ეს შეთქმულების არაკი არ არის, ეს ღალატია!

**რუსუდანი.** თუ ასეა, თან წაიყვანე, წინ გაუშვი და დაახოცინე თავისი „ჯარი“, შენი რა მიდის?! რატომ იქცევი უგუნურად?! რატომ არყევ ურყევ სამეფოს?!

**ლაშა-გიორგი.** არაფერი არსებობს ურყევი, რუსუდან. არც ცა. არც მიწა. არც ტაძარი. ვარსკვლავებიც კი ვარდებიან.

**რუსუდანი.** რატომ ხარ შეპყრობილი ვარდნის ძალით, ღმერთო ჩემო!

**ლაშა-გიორგი.** რადგან დავმძიმდი. დამამძიმეთ. და სულ მაღლა ვარ. და რაც უფრო მაღლიდან აგდებ მძიმეს, მით უფრო სწრაფად ვარდება.

**რუსუდანი.** სისულელეა! სიბრიყვეა! შენ ფიზიკა არ გისწავლია: ტყვია და ბამბა რომ ერთად ჩამოაგდო, ერთად დავარდებიან მიწაზე: არც ტყვია გაასწრებს და არც ბამბა.

**ლაშა-გიორგი.** ნივთების ვარდნის თანასწორობას ადამიანთა ვარდნის კანონს ვერ მიუსადაგებ. ჩვენში ყველაფერი პირიქითაა. ადამიანები უკუღმართი ნივთები არიან, ნივთები - უკუღმართი ადამიანები.

**რუსუდანი.** რატომ?! რატომ?! რატომ?! რატომ არ შეგიძლია ერთად იომოთ?! ვის გაუგია მეფისა და მთავარსარდლის ჯარები ცალ-ცალკე იბრძოდნენ?!

**ლაშა-გიორგი.** ზოგჯერ გაუგონარი რაღაცებიც ხდება. ზოგჯერ სასაცილოც.

**რუსუდანი.** და სიცილს რომ ტირილი მოსდევს?!

**ლაშა-გიორგი.** მე კი ვიტირე უკვე. სიბნელეში ვიჯექი და ვტიროდი, მარტო.

**რუსუდანი.** რატომ, ძმაო?! რა დაგიშავეთ?!

**ლაშა-გიორგი.** ნუ აკუთვნებ თავს იმათ მხარეს, გთხოვ! მათ ჩემი მოკვლა სურთ!

**რუსუდანი.** იცხოვრე ისე, თითქოს უკვდავი ხარ! თითქოს შეუძლებელია შენი მოკვლა! თუ მეფობა გინდა, უკვდავივით უნდა იცხოვრო.

**ლაშა-გიორგი.** ვერ ვივიწყებ ამ „თითქოს“-ს, არ შემიძლია ეს „ვით“; არც მეფობა მინდა.

**რუსუდანი.** მაშ, რა გინდა?!

**ლაშა-გიორგი.** დედაჩემის გვამი მომეცით. დედა მინდა. რუსუდან!

**რუსუდანი.** არ მოხვიდე! მაინც ვერ მოხვალ.

**ლაშა-გიორგი.** შენ იცი, რუსო, დედა სად არის?! შენ იცი?!

**რუსუდანი.** არა, ლაშა. დედა დაივიწყე. ზედმეტია.

**ლაშა-გიორგი.** ტყუი! ტყუი! ტყუ...

**რუსუდანი.** მაშ, გადადგები?!

**ლაშა-გიორგი.** შენ ეს გინდა?!

**რუსუდანი.** მინდა, გადარჩე...

**ლაშა-გიორგი.** დაო!

**სცენა 3.**

*რუსუდანი ფეხშიშველი, ხელში გრძელი სანთელი უჭირავს. მარცხნივ - ლაშა-გიორგი, მარჯვნივ - ორბელი.*

**ლაშა-გიორგი.** რას აკეთებს?!

**ორბელი.** უნდა დაგვლოცოს.

**ლაშა-გიორგი.** ამან?!

**ორბელი.** ხო.

**ლაშა-გიორგი.** ეს ხომ დედის პაროდიაა?!

*სიჩუმე.*

**რუსუდანი.** ღმერთმა დალოცოს საქართველო! ღმერთმა დალოცოს ქართული ჯარი! უფალმა გაგვამარჯვებინოს!

*გრძელი პაუზებით, სამჯერ იმეორებს. ლაშა-გიორგი და ორბელი, დაბნეულნი, თავს ხრიან და პირჯვარს იწერენ. ლაშა-გიორგი უფრო დაბნეულია.*

*მესამე გამეორების დასასრულს, რუსუდანი იჩოქებს.*

*სიჩუმე.*

**ლაშა-გიორგი.** ადექი, დაო, მუხლები გეტკინება.

**ორბელი.** მართალს გეუბნება, რუსუდან, ადექი.

**რუსუდანი.** *(მკაცრად.)* მუხლებზე დაემხეთ, იდიოტებო! ერთად ვილოცოთ!

*მუხლებზე ემხობიან და სამივენი „მამაო ჩვენოს“ ამბობენ. თავები ერთმანეთზე აქვთ მიდებული და ხელჩაჭიდულნი ლოცულობენ.*

**რუსუდანი.** კარგია! ახლა შეგვიძლია ავდგეთ.

*დგებიან.*

*დგანან.*

**რუსუდანი.** ჩავეხუტოთ ერთმანეთს თუ ...?!

**სცენა 4.**

**ლაშა-გიორგი.** *(თავისი რაზმის მეთაურს.)* ცოფიან ძაღლს თვალი არ მოაცილოთ. აკონტროლეთ მისი ყველა მოძრაობა, ყველა მანევრი. რეალობის მიხედვით იმოქმედეთ.

აცალეთ, პირველი მან დაიწყოს. წინ გაუშვით. ფლანგზე მესამედი რაზმი მიაშველეთ. მეორე მესამედით უკან მიყევით. მესამე მესამედი აქ დარჩეს, ყოველი შემთხვევისთვის.

**მეთაური.** თქვენ სად იქნებით?

**ლაშა-გიორგი.** მე წინ წავალ. რა თქმა უნდა, წინ წავალ. *(პაუზა.)* მე თუ მოვკვდები, ან მათგან, ან მათგან, გევალებათ ორბელი მოკლათ და გვირგვინი ჩემს დას დაადგათ.

**მეთაური.** რუსუდანს?!

**ლაშა-გიორგი.** სხვა და მყავს?! *(პაუზა.)* დროებით ხელისუფლებას სამხედრო საბჭო ჩაიბარებს, მერე კი გვირგვინს კანონიერ მემკვიდრეს გადასცემთ: დედოფალ რუსუდანს. *(პაუზა.)* ვიდრე გაამეფებთ, მაგიდა კარგად მოასუფთავეთ.

**მეთაური.** რომელი მაგიდა?!

**ლაშა-გიორგი.** რომელი მაგიდა?! სამეფო მაგიდა!

**მეთაური.** არის!

**ლაშა-გიორგი.** ძალიან კარგი.

*ლაშა-გიორგი სცენს გააჭენებს. ბრძოლის ველზე, წინ გაიჭრება.*

**მეთაური.** უფალი... *(მეორე სიტყვას აღარ ამთავრებს.)*

**სცენა 5.**

**ორბელი.** *(თავისი რაზმის მეთაურს.)* თვალი ადევნებთ იმ პრანჭია-მეტიჩარას. პროვოკაციები იქნება. ავანგარდში დიდხანს არ ამყოფოთ. გადაუსწარით. თვითონ ეცდება, მთავარი წარმატებების მიიწეროს, მარტოდმარტომ. ეგოისტია ეგა. გარწმუნებთ, მასზე ნარცისი ჯერ სამეფო დინასტიაში არ დაბადებულა. რა სირცხვილია მისი არსებობა ჩვენთვის... მაგრამ რას ვიზამთ.

ჩვენი ჩუმი სტრატეგია ხომ გახსოვს: მეტი მას, ნაკლები ჩვენ. საბოლოოდ, რეზულტატი ჩვენ, არაფერი - მას.

**მეთაური.** მეტი რა, უფროსო?!

**ორბელი.** დანაკარგი, შვილო, მეტი რა?!

**მეთაური.** თუ დავმარცხდებით, უფროსო?!

**ორბელი.** *(მეთაურს სილას აწნავს.)* როგორ ბედავ?!!

*მეთაური ტირილს აპირებს.*

**ორბელი.** ბრძოლის წინ ცრემლი არ დამანახო! *(პაუზა.)* ... ის დამარცხდება, არა - ჩვენ!...

*ორბელი ცხენით დინჯად გადის.*

**მეთაური.** *(ფარული ხმოვანი კავშირით გადასცემს.)* „ის დამარცხდება, არა - ჩვენ...“

*მეთაური გადის.*

**სცენა 5.**

**რუსუდანი.** მწვანეა დასავლეთი. აღმოსავლეთი ხრიოკია. ქარი იცის. ბევრი მტვერია. აქაური მტვერი თიხის ქანისაა, ყველაფერს ეწებება, წვიმა ვერ რეცხავს. როგორ ისვენებ მანდ?! კარგი ამინდებია?

**ლაშა-გიორგი.** დასავლეთში რა მინდა, როცა აღმოსავლეთში უნდა ვიყო?!

**რუსუდანი.** არავინ იცის, როდის სად უნდა იყოს. მზე ხან აღმოსავლეთითაა, ხანაც დასავლეთით.

**ლაშა-გიორგი.** დასავლეთით მზე ჩადის, რუსუდან!

**რუსუდანი.** მერე რა მოხდა?! რა, მეორე დღეს ისევ აღმოსავლეთიდან არ ამოვა?!

**ლაშა-გიორგი.** ეს წყეული მონღოლები საიდან გაჩნდნენ! აურაცხელია მათი ჯარი, ბალახსაც კი ეშინია მათი ცხენების ფლოქვების...

**რუსუდანი.** ჩვენ არაფრის არ გვეშინია. მანდ იყავი. მანდ შეაკავე.

**ლაშა-გიორგი.** აქ რა მინდა?! ან, შენ რას მიწყვეტ?!

**რუსუდანი.** ჩვენ არაფერს გიწყვეტთ. ჩვენ რჩევას გაძლევთ. სულ ესაა, ძმაო, სულტკბილო.

**ლაშა-გიორგი.** სულს როგორ ახსენებ, გათახსირებულო ქალო?! ვბრძანებ: ივანე ორბელი თანამდებობიდან გათავისუფლებულ იქნეს, ჩემი და - რუსუდან დედოფალი გათავისუფლებულ იქნეს უშიშროების საბჭოს მდივნის თანამდებობიდან და მიესაჯოს იძულებითი მონაზვნობა რომელიმე დედათა მონასტერში (მონასტრის ადგილმდებარეობა განისაზღვროს სასამართლო ორგანოს მიერ). ვბრძანებ: დაუმორჩილებლობის შემთხვევაში, დაპატიმრებულ იქნეს როგორც ივანე ორბელი, ასევე ჩემი და - დედოფალი რუსუდანი. წერტილი!

**რუსუდანი.** კიბატონო. მიღებულია.

**ლაშა-გიორგი.** ბატონო?!

**რუსუდანი.** კიბატონო. მიღებულია.

**ლაშა-გიორგი.** არ გაპატიებთ ამას! მე მებრძვით?! აღმოსავლეთში გადავდივარ! ყველანი პასუხს აგებთ!

**რუსუდანი.** *(მშვიდად და გულგრილად.)* როგორც გითხარი, მანდ დარჩი. მანდ უსაფრთხოდ ხარ. იყავი შენთვის. ახლა კინკლაობის დრო არ არის. სერიოზული საგარეო საფრთხის წინაშე ვართ. შენ ყველას სძულხარ, ჩვენ გარდა. მარტო ჩვენ გვიყვარხარ. ვზრუნავთ შენზე. შეირგე. შეირგე, ადამიანო!

**ლაშა-გიორგი.** კინკლაობას ეძახის ამას?! კანონიერი ხელისუფლება ხომ მე ვარ?! დაუყოვნებლივ ვბრძანებ კანონიერ ხელისუფლების აღდგენას ქვეყნის მთელს ტერიტორიაზე!

*ლაშა-გიორგი აკეთებს საჯარო მიმართვას აივნიდან.*

**ლაშა-გიორგი.** მოღალატეები ებრძვიან კანონიერ ხელისუფლებას! მათ სურთ ქვეყნის განადგურება, მოწამლულები არიან! დებო და ძმებო, მოგმართავთ, გავერთიანდეთ საშინელი ურჩხულის წინააღმდეგ, რომელიც გეგმავს ჩვენი ქვეყნის გადაყლაპვას! თუ ჩვენ ახლა არ გავერთიანდით, თუკი ერთად არ დავირაზმეთ და არ აღვადგინეთ კანონიერი რეჟიმი, შინა და გარე მტერი ერთად მოგვიღებს ბოლოს და ჩვენგან არაფერი დარჩება, პირწმინდად გავნადგურდებით, ხალხო! *(ისმის ტაში და სკანდირება: ლაშა-გიორგი! ლაშა-გიორგი! ლაშა-გიორგი!)* არ გვეყოლება შთამომავლობა! თუ ფიზიკურად გადარჩნენ ჩვენი შვილები, ისინი სარკეში ვეღარ ჩაიხედავენ; და თუ ჩაიხედეს, ვეღარ იხილავენ თავის თავს და ვეღარ გვიხილავენ ჩვენ: მშობლებს და წინაპრებს. სიბნელე დაისადგურებს მათ სულში! სწორედ ახლა არის დრო, გადამწყვეტი მომენტი, როცა წყდება ჩვენი ბედი, მეგობრებო!

*რეჟისორი ანიშნებს, მორჩეს.*

*ლაშა-გიორგი ჩერდება.*

**ლაშა-გიორგი.** რა მოხდა?!

**რეჟისორი.** ხალხი მარტო ორი წუთი უსმენს. საკმარისია, დანარჩენს აზრი არა აქვს.

**ლაშა-გიორგი.** არ მიმატოვო, რუსუდან! სანამ ვსაუბრობ, მომისმინე! გესმის ჩემი, დაო?!

**რუსუდანი.** გისმენ, ძმაო, სულზე უტკბესო!

**ლაშა-გიორგი.** ნუ ლაპარაკობ ასე, თორემ გული მერევა.

**რუსუდანი.** მაშინ ჩუმად მოგისმენ. განაგრძე.

**ლაშა-გიორგი.** გახსოვს დედაჩვენი, რუსუდან?! დედა გახსოვს?! გახსოვს, როგორ გვართობდა?! „ფარშევანგი“ გახსოვს?! „ფარშევანგს“ რომ აკეთებდა, რომ გვაცინებდა?! „ვარსკვლავებიან ფარშევანგს“?!...

**რუსუდანი.** დედაჩვენი არასოდეს ყოფილა „ფარშევანგი“. მხოლოდ დედოფალი იყო. გეშლება.

**ლაშა-გიორგი.** არც ზღაპრებს არ გვიყვებოდა, რუსუდან?! არც გვიმღეროდა?!

**რუსუდანი.** ძილის წინ შედიოდა შენთან და შუბლზე გკოცნიდა, ძალიან დიდ ბიჭსაც კი.

**ლაშა-გიორგი.** რაც დავიბადე, მას შემდეგ, ყოველ ღამე!

**რუსუდანი.** გაგრყვნა დედის კოცნამ!

**ლაშა-გიორგი.** დედა წმინდა იყო!

**რუსუდანი.** შენ უწმინდურად გაქცია. ფაქტია.

**ლაშა-გიორგი.** შენთვის, ჩემი დისთვის, შენი ძმა, მე, უწმინდური ვარ?!...

*სიჩუმე.*

**ლაშა-გიორგი.** *(თავისთვის.)* შეურაცხყოფილი იბადება ადამიანი; მრავალჯერ შეურაცხყოფილი.

უპირველეს ყოვლისა, ესთეტიკურად შელანძღული არსებაა ადამიანი. სად იბადება და რისგან? დედის საშოში, აქტისგან, რომლის ყურებაც მასში ამაღლებულის გრძნობას ვერ აღძრავს; ძუძუმწოვარა... ვერცერთი ტილო, ვერცერთი ქანდაკება, ვერცერთი რეფორმა ვერ ანაზღაურებს ამ სიმახინჯეს, ამ სირცხვილს, ამ დამღას ესთეტიკური აზრით. იბადება და მერე თვითონ იწევს იმ საშოსკენ, რომ ახალი ჩასახოს...

მეორე, ეთიკურად შელანძღული რამაა ადამიანი: შია და აგრესიას აფრქვევს. ვერცერთი შადრევანი ვერ შეედრება მის შიმშილს, მის აგრესიას. არადა, ის ასევე შადრევნებს აკეთებს!...

მესამე, ონტოლოგიურად დამცირებულია ადამიანი: უფრო მცირე, ვიდრე ბუნება, უფრო მდაბალი, ვიდრე მხეცი და მცენარე... თავშესაფრის მაძიებელი, გაქცეული და გარეგანი. არადა, აგებს სახლებს, ლაბორატორიებს და კოსმოსურ სადგურებს...

მეოთხე, მეტაფიზიკურად შერყვნილია მისი სული. სიყვარულის ბუნდოვან ღრუბელს მისდევს, იყურება ცაში, მიწაზე ტალახიანი, სუნიანი და დამპალი; კიბეს ადგამს ამ ღრუბელს და ადის მასზე და მისიდან ვარდება, მძიმე, ქვიანი. ღრუბლიდან ვარდება წამდაუწუმ და მაინც არ ეშვება, როგორც ძაღლი - უცხოს, რომელიც აინტერესებს და იზიდავს (ძაღლების მყეფარ სიძულვილში, განა, ზედმეტი ინტერესი და წყურვილი არ თუხთუხებს?!); სველდება ამ ღრუბლიდან, ათოვს ამ ღრუბლიდან და იყინება, და დაცემის ტანჯვაში პოულობს სიამოვნებას... არადა, ეტრფის ამ ღრუბელს!...

სოციალურად დისკრიმინირებულია ადამიანი. მხოლოდ ნახევარია და ისიც არ არის; პირობითი, დროებითი, ნაწილობრივი, ფრაგმენტი... მთელის, რომელიც არ არსებობს, შეუძლებელი მთელის, შეუძლებლის... არადა, იდეალურ გეომეტრიულ ფიგურებს ხაზავს და ტექნიკას იგონებს...

ჩვენ ვამბობთ: „სამეფო“. ჩვენ ვამბობთ: „ოჯახი“. და: „მე“. და როცა ინგრევა „სამეფო“... და ინგრევა „ოჯახი“... და - „მე“... ჩვენ ვამბობთ: „... ფჲე!...“

არ გაყვედრით მე არაფერს. ყველაფერს გპატიობთ. რადგან ამდენი შეურაცხყოფის შემდეგ, ადამიანს შეუძლია აპატიოს და მოკვდეს, ან მოკვდეს, ვიდრე პატიებას შეძლებდეს...

ვულგარულია ადამიანი. ძალიან ვულგარული არსებაა.

*ლაშა-გიორგი გადის.*

*რჩება გადამღები ჯგუფი და ტექნიკა.*

**რუსუდანის ხმა.** ალო?! ალო?! სად არის ჩემი ძმა?! მეფეს თხოვეთ, თუ შეიძლება... მისი მოსმენა მსურს!

**სცენა 6.**

**მაცნე.** ლაშა-გიორგის ძალებმა დაიკავეს ქუთაისი, ზესტაფონი და მოადგნენ აღმოსავლეთის საზღვარს...

*სიჩუმე.*

ლაშა-გიორგის ძალები გადმოვიდნენ აღმოსავლეთით. დაიკავეს ხარაგაული, ხაშური, გორი.

*ისმის სკანდირება: ლაშა-გიორგი! ლაშა-გიორგი! ლაშა-გიორგი!*

ლაშა-გიორგის ძალები გამოემართნენ მცხეთისკენ. დაიკავეს მცხეთა.

*ისმის სკანდირება: ლაშა-გიორგი! ლაშა-გიორგი! ლაშა-გიორგი!*

**ლაშა-გიორგი.** საყვარელო ხალხო! დებო და ძმებო! თუ ჩვენ გვესვრიან ისრებს, ჩვენ ვესვრით ვარდებს! თუ ჩვენ გვესვრიან ცეცხლს, ჩვენ გავუგზავნით ჰაეროვან კოცნას ჩვენს მტრებს! რადგან დროა, დასრულდეს მტრობა და ყველანი გავხდეთ მეგობრები! გაუმარჯოს ერთიან, ძლიერ სამეფოს! გაუმარჯოს ჩვენს წმინდა სამშობლოს! ღმერთი გფარავდეთ!...

*ისმის სკანდირება: ლაშა-გიორგი! ლაშა-გიორგი! ლაშა-გიორგი!*

**მაცნე.** ლაშა-გიორგის ძალები გამოემართნენ თბილისისკენ...

*ისმის სკანდირება: ლაშა-გიორგი! ლაშა-გიორგი! ლაშა-გიორგი!*

**ლაშა-გიორგი.** ლამაზი... აი, თბილისი!

*ისმის სკანდირება: ლაშა-გიორგი! ლაშა-გიორგი! ლაშა-გიორგი!*

**მაცნე.** მონღლთა და ორბელთა შენაერთებმა პირწმინდად გაანადგურეს ლაშა-გიორგის ძალები. ლაშა-გიორგი რამდენიმეკაციან დაცვასთან ერთად გაიქცა, თავი შეაფარა ბეთანიას...

*ისმის სკანდირება: ლაშა-გიორგი! ლაშა-გიორგი! ლაშა-გიორგი!*

**მაცნე.** ლაშა-გიორგის მხარდამჭერი აქციები სასტიკად დაშალეს... არიან დაჭრილები. არიან დაღუპულები.

*შემოდიან რუსუდანი და ორბელი.*

**ორბელი.** ის ნაბიჭვარი უნდა მოკვდეს! მის გამო იძულებულნი გავხდით მონღოლთა სახანოს ყმადნაფიცობაზე მოგვეწერა ხელი!

**რუსუდანი.** ის ჩემი ძმაა, ივანე! ისეთი საყვარელი იყო, ბოლოს... სანამ აქეთ წამოვიდოდა...

**ორბელი.** რა საყვარელი?!

**რუსუდანი.** ქუთაისში ძალიან საყვარელი იყო-მეთქი. ველაპარაკე.

*შემოდის მაცნე.*

**მაცნე.** *(ყვირის.)* მეფე მოკვდა! ლაშა-გიორგი...

**ორბელი.** გადამოწმებული ინფორმაციაა?!

**მაცნე.** თავისთავად ცხადია.

**ორბელი.** *(რუსუდანს.)* რატომ არაფერს ამბობ?!

**რუსუდანი.** *(მაცნეს.)* როგორ მოკვდა.

**მაცნე.** თავი მოიკლა, ან მოკლეს. ზუსტად რა მოხდა, გაურკვეველია.

**რუსუდანი.** ის ხომ დედაჩემს გავდა!...

**ორბელი.** ეს თითქმის მკრეხელობაა. გაჩუმდი.

**რუსუდანი.** ჩვენ ის მოვკალით. შემდგომი თაობები ამას ინანებენ, მაგრამ არც ისე. არც ჩვენ გვტკივა და მათაც თითქმის არ ეტკინებათ.*(მაცნეს.)* რა თქვა სიკვდილის წინ?!

**მაცნე.** დედა მომეცითო, თქვა. მერე კი: „ეს ყველაფერი რისთვის?! იმისთვის, რომ რაღაც მომხდარიყო. სწორია!“ ხელი ასწია და საძინებელში შევიდა. და იქ ნახეს, მკვდარი.

**რუსუდანი.** *(ორბელს.)* იმედია, საპატიოდ მაინც დაიკრძალება.

**ორბელი.** სადაც მოკვდა, იქვე დამარხონ. იქვე.

**რუსუდანი.** იქვე სად?!

**ორბელი. ა**რსად.

**რუსუდანი.** არსად?!

**ორბელი. ა**რსად!

**რუსუდანი.** რას ნიშნავსა არსად?!... გეკითხები: რას ნიშნავს არსად?!

*ორბელი ხელს აიქნევს.*

*შემოდიან დაცვის წევრები და რუსუდანს აპატიმრებენ.*

**რუსუდანი.** მეფე ვარ! ხელი გამიშვით! მე ვარ მეფე, როგორც დედაჩემი!

**ორბელი.** დედამისივითაა ესეც მეფე. როგორც დედამისი.

**რუსუდანი.** გასაგებია. გასაგებია. არ გაპატიებთ.

*რუსუდანი გაჰყავს დაცვის წევრებს.*

**ორბელი.** მაცნე!

*შემორბის მაცნე.*

**ორბელი.** *(მაცნეს.)* ყაენის რა ისმის?!

**მაცნე.** გულთბილად მოგილოცათ.

**ორბელი.** მუსიკა ჩართონ და ვიცეკვოთ, მაცნე! მე შენ ელჩად დაგნიშნავ!

**მაცნე.** მუსიკა!

*ირთვება მუსიკა, შესაბამისი განათებით. ისინი ცეკვავენ. ცეკვისას რაღაცას საუბრობენ, მაგრამ არ ისმის.*

*ჰარმონიულად ბნელდება.*

*დასასრული*